संगीत में टौपर बने गणेश को यह भी पता नहीं है कि गायन में अंतरा और मुखड़ा किस चिड़िया का नाम है. सारेगामा को हारमोनियम पर बजाना तो दूर वह बोल भी नहीं सकता है. उसे न तो किसी संगीतकार का नाम पता है और न ही किसी क्लासिकल गायक के बारे में रत्तीभर जानकारी है. इस के बाद भी बिहार विद्यालय परीक्षा समिति ने उसे साल 2017 के इंटर का टौपर बना दिया. गणेश को संगीत की लिखित परीक्षा में 100 में से 83 और प्रैक्टिकल में 70 में से 65 नंबर मिले थे. उसे हिंदी में 92, इतिहास में 80, समाजशास्त्र में 80 और मनोविज्ञान में 59 नंबर मिले थे.